सेरछिप

सेरछिप (Serchhip) पूर्वोत्तरी भारत के मिज़ोरम राज्य के सेरछिप ज़िले में स्थित एक नगर है। यह ज़िले तथा सेरछिप सदर तहसील का मुख्यालय है और राज्य की राजधानी, अइज़ोल, से ११२ किमी दूर है।

भूगोल
सेरछिप में दो प्रमुख नदियों कलादान नदी तथा तुइकुम नदी के मध्य बसा है। औसत वार्षिक दैनिक तापमान १५ °C से २७ °C के मध्य तथा वर्षा मध्यम स्तर की होती है।

अर्थव्यवस्था 
कृषि यहाँ का एक प्रमुख पेशा है। कलादान नदी के तट पर स्थित होने के कारण सेरछिप पत्तागोभी तथा सरसों के तेल के लिये पूरे मिज़ोरम में प्रसिद्ध है।

यातायात 
सेरछिप अइज़ोल से पवन हंस हेलिकॉप्टर सेवा द्वारा जुड़ा है। सेरछिप सड़क मार्ग द्वारा सिलचर से राष्ट्रीय राजमार्ग ५४, अगरतला से राष्ट्रीय राजमार्ग ४० तथा इम्फाल से राष्ट्रीय राजमार्ग १५० द्वारा जुड़ा है। सेरछिप कस्बे में टैक्सी, ऑटोरिक्शा तथा निजी बसों के रूप में सार्वजनिक यातायात सुविधा उपलब्ध है।

जनसांख्यिकी
भारत की जनगणना २०११ के अनुसार सेरछिप कस्बे की आबादी २१,१५८ है, जिसमे १०,७७७ पुरुष तथा १०,३८१ महिलाएँ हैं। ६ वर्ष से कम उम्र के बच्चों की जनसंख्या २६६४ है, जो कि कुल जनसंख्या का १२.५९% है। लिंगानुपात दर ९६३ है जो कि मिज़ोरम की राज्य दर ९७६ से कम है। साक्षरता दर ९८.३०% है जो कि राज्य दर ९१.३३% से अधिक है। पुरुष साक्षरता दर ९८.४४% तथा महिला साक्षरता दर ९८.१५% है।

धर्म   
यहाँ का प्रमुख बहुसंख्यक धर्म ईसाई है, जो कि कुल जनसंख्या का ९५.४४% हैं। अन्य अल्पसंख्यक धर्म हिन्दू ३.४०%, मुस्लिम ०.७०%, बौद्ध ०.१४%, जैन ०.०३% तथा सिक्ख ०.०२% हैं। ०.२६% लोगों ने अपने धर्म का उल्लेख नहीं किया है।

इन्हें भी देखें 
 कलादान नदी
 सेरछिप ज़िला
 मिज़ोरम

सन्दर्भ 

मिज़ोरम के नगर
सेरछिप ज़िला
सेरछिप ज़िले के नगर